
I. REGLEMENTARE JURIDICĂ
Parlamentul European, cel mai mare parlament democratic din lume, este format, de la 1 ianuarie 2007, din 785 membri, aleşi pentru un mandat de 5 ani în cele 27 de state membre U.E.

Conform Actului din 20 septembrie 1976 pentru alegerea reprezentanţilor în Parlamentul European prin vot universal direct, anexat Deciziei Consiliului nr.76/787 (modificat prin Decizia 2002/772/CEE), membrii Parlamentului sunt aleşi, începând cu anul 1979,  prin vot universal direct, la nivel regional
 (Belgia, Franţa, Italia, Polonia, Marea Britanie) sau naţional
 (Austria, Danemarca, Germania, Spania, Luxembourg, Olanda, Cehia). 
Alegerile europene nu se desfăşoară după o procedură electorală uniformă în toate statele membre, procedura utilizată fiind o rezultantă a combinării dispoziţiilor naţionale cu ansamblul regulilor comunitare în materie
. 

Mandatele europene se repartizează în funcţie de numărul de locuitori din fiecare stat membru (numărul maxim de mandate – 99 – revine Germaniei, iar numărul minim – 5 – revine Maltei). 

La nivel comunitar, exercitarea mandatului parlamentar este guvernată, în principal, de prevederile Actului din 20 septembrie 1976, ale Protocolului privind privilegiile şi imunităţile Comunităţilor Europene anexat Tratatului din 8 aprilie 1965 referitor la instituirea Consiliului Unic şi a Comisiei Unice a Comunităţilor Europene, ale Regulamentului Parlamentului European şi, începând cu legislatura 2009-2014, ale Statutului deputaţilor din Parlamentul European, adoptat la 28 septembrie 2005.

Baza juridică pentru elaborarea statutului unic al membrilor Parlamentului European este reprezentată de art.190, pct.5 din Tratatul de instituire a Comunităţii Europene (versiunea consolidată) conform căruia Parlamentului European i-a fost atribuită competenţa de a elabora şi adopta (după obţinerea avizului Comisiei Europene şi a aprobării Consiliului European) statutul membrilor, precum şi de condiţiile generale de exercitare a mandatului de către parlamentarii europeni
.


În septembrie 2005, după aproape 7 ani de negocieri între Parlament şi Consiliu, a fost adoptat Statutul deputaţilor Parlamentului European (care figurează în Anexa 1); acesta va intra în vigoare după alegerile europene din anul  2009. 

II. STATUTUL ACTUAL AL MEMBRILOR PARLAMENTULUI EUROPEAN
1. Modul de exercitare a mandatului şi durata acestuia

Articolul 2 din Regulamentul Parlamentului European consacră principiul independenţei în exercitarea mandatului; membrii Parlamentului European “… nu pot fi constrânşi de instrucţiuni şi nici nu pot primi un mandat imperativ.”  În calitate de reprezentanţi ai popoarelor statelor membre, şi nu ai statelor, membrii Parlamentului European nu pot fi mandataţi de guvernele statelor proprii pentru a îndeplini anumite instrucţiuni şi nici nu pot fi ţinuţi de vreo obligaţie de consultare.
Durata mandatului este de 5 ani (Actul din 20 septembrie 1976, art.3
). Mandatul începe şi expiră la data primei sesiuni care se desfăşoară după alegerile europene. Toţi deputaţii (inclusiv cei nealeşi) rămân în funcţie până la şedinţa de deschidere a Parlamentului nou ales.

Mandatul unui parlamentar poate înceta, de asemenea, în una din următoarele situaţii: 
· în caz de deces (la data decesului);
· în cazul demisiei voluntare (la data menţionată în notificarea trimisă Preşedintelui P.E., care nu trebuie să depăşească 3 luni de la data trimiterii notificării);

· în cazul numirii într-o funcţie incompatibilă cu cea de membru al P.E. (la data intrării în vigoare a numirii, care trebuie notificată Parlamentului European de autorităţile naţionale competente
);
· în cazul încetării anticipate a mandatului european, ca rezultat direct al aplicării legii naţionale a statului membru (anularea alegerii deputatului, apariţia unei situaţii de ineligibilitate).
2. Încetarea mandatului
În cazul apariţiei unui loc vacant (ca urmare a decesului, demisiei, incompatibilităţii sau încetării anticipate a mandatului), în baza art.12.2  din Actul din 20 septembrie 1976 şi a art.4 din Regulament, Preşedintele Parlamentului  European informează în acest sens autoritatea competentă din statul membru în cauză şi solicită notificarea persoanei care urmează să ocupe locul vacant până la expirarea mandatului în curs.

Conform aceloraşi prevederi, în cazul încetării anticipate a mandatului ca urmare a aplicării legii naţionale, obligaţia informării Parlamentului European asupra vacanţei şi a numelui înlocuitorului revine autorităţii competente a statului membru. 
Procedura utilizată în cazul vacanţei mandatului şi a desemnării înlocuitorului este reglementată de legislaţia electorală naţională. (Anexa 2)
3. Dreptul de vot


Dreptul de vot este un drept personal. Fiecare membru votează individual şi personal. Voturile se exprimă prin ridicarea mâinii sau pe cale electronică. 

4. Incompatibilităţile
Incompatibilitatea cu mandatul de parlamentar european poate apărea:

- în situaţiile prevăzute de art.7(1) din Actul din 20 septembrie 1976 (modificat) conform căruia calitatea de membru al P.E. este incompatibilă cu cea de: membru al guvernului statului membru; membru al Comisiei Comunităţilor Europene; judecător, avocat general sau grefier al Curţii de Justiţie a Comunităţilor Europene sau al Tribunalului de primă instanţă; membru al Consiliului director al Băncii Centrale Europene; membru al Curţii de Conturi a Comunităţilor Europene; mediator al Comunităţilor Europene; membru al Comitetului Economic şi Social al Comunităţii Europene şi al Comunităţii Europene a Energiei Atomice; membru al Comitetului Regiunilor; membru al comitetelor sau organismelor înfiinţate în virtutea sau în aplicarea Tratatelor de instituire a Comunităţii Europene şi a Comunităţii Europene a Energiei Atomice în vederea administrării fondurilor comunitare sau a îndeplinirii unei sarcini permanente şi directe de gestiune administrativă; membru al consiliului de administraţie, al comitetului director sau angajat al Băncii Europene de Investiţii; funcţionar sau agent activ al instituţiilor Comunităţilor Europene sau al organelor/organismelor ataşate sau al Băncii Centrale Europene;

- în cazurile prevăzute de legea naţională a fiecărui stat membru
;
- în situaţia mandatului dublu reglementat de art.7(2) din Actul din 20 septembrie 1976. Începând cu legislatura 2004-2009, calitatea de membru al P.E. este incompatibilă cu cea de membru al parlamentului naţional; beneficiază de derogare temporară – până la alegerile pentru Parlamentul European din 2009 -, membrii Parlamentelor din Marea Britanie şi Irlanda.

5. Imunitatea 
Scopul imunităţii parlamentare îl constituie “garantarea integrităţii Parlamentului ca adunare legislativă democratică, precum şi asigurarea independenţei deputaţilor în îndeplinirea sarcinilor lor” (art.6 din Regulament).

Imunitatea parlamentară este reglementată, în principal, de art.9 şi 10 din Protocolul din 8 aprilie 1965 privind privilegiile şi imunităţile Comunităţilor Europene
. Membrii P.E. beneficiază pe teritoriul lor naţional de imunităţile recunoscute parlamentarilor naţionali, iar pe teritoriul celorlalte state membre ale U.E., de imunitate în materie penală. 

Regulamentul Parlamentului European consacră aplicabilitatea, în materia imunităţii parlamentare, a aceloraşi dispoziţii: 
“Art.3. Privilegii şi imunităţi. 1.Deputaţii beneficiază de privilegiile şi imunităţile prevăzute în Protocolul privind privilegiile şi imunităţile Comunităţilor Europene anexat Tratatului din 8 aprilie 1965 referitor la instituirea Consiliului Unic şi a Comisiei Unice a Comunităţilor Europene”. 
Imunitatea îşi produce efectele pe toată durata sesiunilor Parlamentului European.  În această perioadă sunt incluse şi vacanţele parlamentare. 

Competenţa soluţionării cererilor privind ridicarea imunităţii unui membru aparţine Preşedintelui Parlamentului European.

6. Privilegiile

Nici o restricţie administrativă sau de altă natură nu poate fi impusă liberei circulaţii a membrilor Parlamentului European care călătoresc la/de la locul de desfăşurare a şedinţelor Parlamentului European.
În ce priveşte controlul vamal, deputaţii europeni beneficiază de facilităţile acordate de guvernele naţionale funcţionarilor superiori aflaţi în misiuni oficiale în străinătate, precum şi de facilităţile acordate de guvernele celorlalte state membre reprezentanţilor guvernelor străine aflaţi în misiuni oficiale temporare.
(art.8 din Protocolul privind privilegiile şi imunităţile)
7. Permisul oficial de liberă trecere
La preluarea mandatului, parlamentarilor europeni li se înmânează permisul oficial de liberă trecere. Permisele sunt emise de Preşedintele Parlamentului European, imediat după primirea notificării alegerii acestora.

Permisul oficial de liberă trecere este un document de călătorie recunoscut atât de autorităţile statelor membre, cât şi de ţările cu care Comisia Europeană a încheiat acorduri de recunoaştere a acestor permise.  
La încheierea mandatului, permisul de liberă trecere se returnează. 
8. Declaraţia privind interesele financiare şi nefinanciare 

Anterior validării mandatului european, candidaţii aleşi au obligaţia de a depune declaraţia privind interesele financiare şi nefinanciare (care se reactualizează anual). 
Declaraţia, dată pe proprie răspundere, trebuie să conţină informaţii referitoare la activităţile profesionale/orice alte funcţii sau activităţi remunerate desfăşurate, la sprijinul financiar sau în natură de care beneficiază în exercitarea mandatului, precum şi la identitatea persoanelor care acordă acest sprijin. 

Declaraţiile se înregistrează într-un registru ţinut de către chestori. Registrul este public şi poate fi consultat la sediile Parlamentului (Strasbourg, Luxembourg sau Bruxelles) sau pe Internet. 

 
Înainte de a participa la dezbaterile din cadrul şedinţelor Parlamentului sau ale comisiilor parlamentare, orice deputat care are un interes financiar direct în problema supusă dezbaterii trebuie să declare oral acest lucru.

9. Indemnizaţiile 


În prezent, fiecare membru al Parlamentului European primeşte un salariu de bază egal cu cel al parlamentarilor naţionali; indemnizaţiile suplimentare la care ar putea avea dreptul membrii parlamentelor naţionale nu se acordă şi parlamentarilor europeni. Sumele sunt suportate din bugetele parlamentelor/guvernelor naţionale şi sunt supuse regimului fiscal naţional.     

Pentru acoperirea cheltuielilor efectuate în exercitarea mandatului parlamentar, Parlamentul European alocă membrilor săi anumite indemnizaţii. Regimul acestor indemnizaţii este guvernat de “Normele privind plata cheltuielilor şi indemnizaţiilor membrilor” (document intern care nu se dă publicităţii). Normele au fost adoptate şi sunt anual reactualizate de Biroul Parlamentului
. 
La începutul mandatului, acest document intern se înmânează fiecărui parlamentar.

Conform Fişei analitice privind cheltuielile şi indemnizaţiile membrilor Parlamentului European
, pentru anul 2005, Biroul Parlamentului European a aprobat  alocarea următoarelor sume:

A. Indemnizaţia pentru cheltuieli generale. În valoare de 3.785 euro/lună, suma este destinată acoperirii costurilor implicate de exercitarea mandatului de parlamentar european în ţara de origine, respectiv cheltuielile legate de funcţionarea biroului parlamentar, de achiziţionarea şi întreţinerea echipamentelor informatice şi telematice, de achitarea facturilor de telefon, de deplasările făcute pe teritoriul naţional. 
Parlamentarii care absentează nemotivat la cel puţin o jumătate din numărul total al şedinţelor plenare primesc numai ½ din această indemnizaţie.

B. Indemnizaţia uniformă de deplasare se alocă pentru acoperirea cheltuielilor de deplasare efectuate de deputaţii europeni în exercitarea mandatului parlamentar.
În interiorul U.E. 


Indemnizaţia se acordă pentru cheltuielile legate de achiziţionarea biletelor de călătorie, de transportul bagajelor, cazare, masă şi taxi. Suma se ajustează anual în funcţie de media ratei inflaţiei din toate statele membre.

Plata indemnizaţiei se efectuează pe baza documentelor de călătorie (bilete de avion/tren) sau pe baza declaraţiei personale (în cazul deplasărilor  cu maşina personală).

a. Pentru deplasările cu avionul, indemnizaţia este compusă din:

- suma reprezentând costul călătoriei de la aeroportul cel mai apropiat de reşedinţa parlamentarului la aeroportul cel mai apropiat de locul de muncă, cu bilet de avion dus-întors la clasa economic fără nici o restricţie ;

- suma reprezentând costul deplasării de la reşedinţa parlamentarului la aeroport (tarif 0,34 euro/km); se rambursează sume de minimum 40 de euro;

- suma de deplasare dus-întors (indemnizaţia pentru distanţă) pe distanţa cea mai mică dintre locul de reşedinţă declarat de parlamentar şi locul de muncă, în funcţie de numărul de kilometri:
	Distanţa 
(km)
	Indemnizaţia pentru distanţă (euro)

	0-500
	0

	501-1000
	115

	1001-1500
	274

	1501-2000
	365

	2001-2400
	457

	Peste 2400
	571


b.  pentru deplasările cu trenul/maşina, indemnizaţia este compusă din:

-  suma alocată pentru deplasarea dus-întors (pentru primii 500 km tariful este de 0,69 euro/km, iar pentru numărul de km rămaşi de 0,29 euro/km);

- indemnizaţia pentru distanţă, calculată conform datelor din tabelul de la punctul a.

În afara teritoriului U.E. 
În cazul participării la acţiuni oficiale organizate de Parlamentul European în afara teritoriului U.E., suma rambursată cuprinde:

a. pentru deplasările cu avionul:


- costul deplasării între punctul de plecare şi cel mai apropiat aeroport, la tariful/km stabilit de Birou;

- costul biletului de avion, pe cea mai directă rută.


b. pentru deplasările cu trenul/autoturismul:

- cu trenul: costul biletelor de tren, pe ruta cea mai directă;

- cu autoturismul: suma reprezentând costul unui bilet de tren clasa a I-a.

C. Indemnizaţia de deplasare.
 În valoare de maximum 3.736 euro/an, este destinată acoperirii cheltuielilor (cazare, masă, diverse) efectuate de membrii P.E. în cadrul deplasărilor în diverse ţări din lume (cu excepţia statului membru de origine), în alt scop decât cel al misiunilor oficiale (de exemplu, pentru participarea, în calitate de invitat, la o conferinţă organizată de un alt stat membru). Sunt rambursate cheltuielile reale efectuate în cadrul deplasării cu avionul/trenul, pe baza prezentării biletelor de călătorie şi a documentelor relevante.

D. Indemnizaţia zilnică 

a. Indemnizaţia, în valoare de 268 euro/zi, este destinată acoperirii cheltuielilor efectuate de parlamentari în cursul deplasărilor oficiale: şedinţe plenare, şedinţe în comisii şi şedinţe ale altor organe ale Parlamentului European, precum şi şedinţe ale comisiilor din parlamentul naţional la care au fost invitaţi să participe. 
Suma se acordă şi pentru zilele dintre şedinţe (intermediate days), precum şi pentru zilele de vineri (free Fridays) dacă parlamentarul a participat la o şedinţă în ziua precedentă. 
Pentru zilele în care parlamentarii participă la cursurile autorizate de învăţare a unei limbi străine, se acordă jumătate din această sumă.  
Pentru primirea indemnizaţiei este necesar ca deputatul să semneze în registrul oficial de prezenţă. 
Indemnizaţia zilnică a parlamentarilor care au absentat la mai mult de jumătate din şedinţele sesiunilor parţiale care au loc la Strasbourg şi Bruxelles se reduce cu 50%.

b. Fiecare parlamentar are dreptul la o diurnă de 131 euro/zi plus rambursarea costului cazării şi al micului dejun în cazul participării la şedinţe care au loc în afara teritoriului U.E., cu condiţia ca parlamentarul să fi semnat în registrul oficial de prezenţă al şedinţei.


E. Indemnizaţia pentru angajarea de asistenţi  
O indemnizaţie lunară de 14.865 euro/lună este pusă la dispoziţia fiecărui parlamentar pentru acoperirea cheltuielilor legate de angajarea sau folosirea serviciilor unui/mai multor asistenţi (mai mulţi parlamentari pot angaja/folosi în comun  serviciile aceluiaşi asistent).
Parlamentarul este angajatorul asistentului/unicul contractor al prestatorului de servicii şi nu există nici o legătură juridică/administrativă între asistentul parlamentarului/prestatorul de servicii şi Parlament. Unica obligaţie administrativă a Parlamentului constă în a achita remuneraţia, în numele parlamentarului şi în concordanţă cu instrucţiunile acestuia, fie direct asistentului, fie agentului fiscal/prestatorului de servicii desemnat de deputat.

Deputaţii au obligaţia depunerii la Parlamentul European a copiilor contractelor încheiate cu asistenţii/prestatorii de servicii, precum şi a documentelor privind plata asigurărilor sociale, de sănătate şi împotriva accidentelor. De asemenea, cel puţin o dată la 6 luni, trebuie să prezinte departamentelor administrative competente, documentele/facturile legate de cheltuielile pentru salarii, asigurări sociale, taxe şi alte cheltuieli rambursabile.

La începutul fiecărei legislaturi, chestorii stabilesc numărul maxim de asistenţi pe care fiecare parlamentar îi poate acredita. În 2004, numărul acestora a fost de 3. 

F. Indemnizaţia la  finalul mandatului

Un membru al Parlamentului European care şi-a exercitat mandatul parlamentar pe o durată de minimum 3 ani are dreptul la o indemnizaţie de final de activitate, calculată în funcţie de nivelul indemnizaţiei parlamentare naţionale şi de vechimea în muncă.

10. Aspecte privind asigurările
 Membrii Parlamentului European beneficiază de:
▪ Asigurare  împotriva accidentelor  care se pot produce atât în timpul exercitării mandatului, cât şi în viaţa privată. 

▪ Asigurare de viaţă,  care poate fi platită fie membrilor cu o vechime în viaţa parlamentară de 10 ani şi care au împlinit vârsta de 60 de ani, fie, in cazul  decesului parlamentarului,  beneficiarului desemnat de acesta/moştenitorului legal. 
Parlamentarii al căror mandat expiră înainte de împlinirea vârstei de 60 de ani şi care nu au o vechime în viaţa parlamentară de 10 ani pot opta pentru una din următoarele 3 variante:

a. să achite personal poliţa de asigurare pînă la data scadenţei iniţial fixată;

b. să transforme asigurarea într-o poliţă efectivă, cu capital format din primele plătite şi dobânzile datorate la data scadenţei fixată iniţial;

c. să plătească valoarea de răscumpărare declarată în contractul de asigurare.

 ▪ Asigurare în caz de pierdere sau furt 

În zilele pentru care primesc indemnizaţia zilnică de la Parlament, deputaţii sunt asiguraţi împotriva riscurilor de furt sau pierdere a bunurilor personale şi a unei sume de bani de pînă la 268 euro. Furtul sau pierderea trebuie adus/adusă la cunoştinţa poliţiei. Asigurarea acoperă şi bunurile personale lăsate în birourile de la Bruxelles sau Strasbourg (cu condiţia ca biroul să fi fost încuiat).

Primele pentru diversele tipuri de asigurări sunt suportate din bugetul Parlamentului European.

11. Cheltuielile medicale
Parlamentarii cărora nu li s-au rambursat cheltuielile medicale/li s-au rambursat parţial, prin sistemul naţional de sănătate au dreptul pentru ei, pentru soţie şi pentru copiii aflaţi în întreţinere, la o rambursare parţială acordată de Parlamentul European. 

Contribuţia P.E. este de maximum de 80% din cheltuielile  medicale efectuate. Nu se rambursează sume mai mici de 30 de euro.

12. Pensiile
▪ Pensia pentru limită de vârstă

Normele P.E. referitoare la pensionare se aplică în prezent numai membrilor P.E. aleşi în Franţa şi Italia, întrucât toţi ceilalţi parlamentari europeni au subscris  la sistemul naţional de pensii. Deputaţii europeni din Italia, care nu sunt incluşi în sistemul naţional de pensii şi cei Franţa, al căror regim de pensionare este mai puţin avantajos decât al membrilor parlamentului naţional plătesc contribuţia pentru pensie la bugetul Parlamentului European. Aceste contribuţii le asigură obţinerea aceloraşi drepturi de pensie de care beneficiază omologii lor naţionali.
▪ Pensia de urmaş

Soţia şi copiii aflaţi în întreţinerea unui parlamentar european decedat în timpul mandatului beneficiază de pensie de urmaş după cum urmează: pentru soţie, pensia reprezintă 25% din salariul unui judecător de la Curtea de Justiţie a Comunităţilor Europene, iar pentru fiecare copil aflat în întreţinere, 5% din acelaşi salariu.  
                                                                                                                                                                                                                                                                                                                                                                                                                                                                                                                                                                                                                                                                                                                                                                          
▪ Pensia de invaliditate

Parlamentarii europeni au dreptul de a se pensiona în cazul apariţiei, pe durata mandatului, a unei afecţiuni severe care nu le mai permite îndeplinirea sarcinilor. Pensia de invaliditate este egală cu 30% din salariul unui judecător de la Curtea de Justiţie a Comunităţilor Europene, la care, pentru fiecare copil aflat în întreţinere se adaugă 5% din acelaşi salariu. 
Pensia se invaliditate se suportă integral din bugetul P.E.
▪ Pensia suplimentară (voluntară)

Parlamentarii europeni (atât cei înscrişi în sistemul naţional de pensii cât şi cei înscrişi în sistemul european) pot subscrie la fondul de pensie suplimentară instituit la Parlamentul European în anul 1990. O treime din acest fond o reprezintă contribuţia membrilor, iar restul de 2/3 contribuţia Parlamentului.

Contribuţia parlamentarilor europeni a fost fixată la o sumă cuprinsă între 13%-40% din salariul de bază al unui judecător de la Curtea de Justiţie a Comunităţilor Europene. Pentru a beneficia de pensie suplimentară, contribuţia trebuie plătită pe o perioadă de minimum 3 ani.
La începutul anului 2004, din cei 626 de membri ai Parlamentului European, erau înscrişi la acest fond 400 de membri, iar aproximativ 100 de foşti membri primeau deja pensie suplimentară.

III. PREVEDERI ALE NOULUI STATUT AL DEPUTAŢILOR EUROPENI 

Statutul defineşte şi fixează condiţiile generale privind exercitarea funcţiilor/drepturilor de către deputaţii
 Parlamentului European. 

Până la intrarea în vigoare a Statutului, Parlamentul urmează să stabilească, în detaliu, condiţiile de exercitare a următoarelor drepturi: dreptul la iniţiativă legislativă (în Regulament); dreptul de a consulta toate dosarele deţinute de Parlament; aplicarea dispoziţiei referitoare la traducerea documentelor Parlamentului în toate limbile oficiale; dreptul de a se organiza în grupuri politice (în Regulament); dreptul la pensia de invaliditate, precum şi dreptul soţului supravieţuitor şi al copiilor aflaţi în întreţinerea deputatului decedat la pensia de urmaş; dreptul la rambursarea parţială a cheltuielilor medicale; dreptul de asigurare contra riscurilor de accidente pe durata exercitării mandatului; dreptul la rambursarea cheltuielilor efectuate în exercitarea mandatului; dreptul de a angaja asistenţi personali; dreptul de a folosi birourile şi echipamentele de birou şi de comunicaţii ale Parlamentului, precum şi autoturismele oficiale ale acestuia.  
Principalele modificări introduse de noul Statut 


▪ Instituirea remuneraţiei unice pentru deputaţii europeni, egală cu 38,5% din salariul de bază al unui judecător de la Curtea de Justiţie a Comunităţilor Europene, eliminându-se astfel diferenţele existente, în prezent, între salariile parlamentarilor europeni
. 
“Articolul 9

1. Deputaţii au dreptul la o indemnizaţie corespunzătoare care să le asigure independenţa.

(…)

Articolul 10. Indemnizaţia este egală cu 38,5% din salariul de bază al unui judecător de la Curtea de Justiţie a Comunităţilor Europene.”


▪ Suportarea din bugetul Uniunii Europene a salariilor deputaţilor. Condiţiile de plată urmează a fi stabilite de Parlamentul European. 

“Articolul 23

1. Toate plăţile se suportă din bugetul Uniunii Europene.

2. Plăţile datorate în aplicarea articolelor 10 (indemnizaţia), 13 (indemnizaţia tranzitorie), 14 (pensia pentru limită de vârstă), 15 (pensia de invaliditate) şi 17 (pensia de urmaş) se efectuează lunar în euro sau, la alegerea deputatului, în moneda statului membru în care acesta domiciliază. Parlamentul stabileşte condiţiile de efectuare a plăţilor.”


▪ Aplicarea impozitului comunitar asupra salariilor deputaţilor europeni; este prevăzut şi dreptul statelor membre de a impozita aceste sume în conformitate cu prevederile naţionale fiscale, cu condiţia evitării dublei impuneri.
“Articolul 12

1. Indemnizaţia prevăzută la articolul 9 (salariul) este supusă impozitului în beneficiul Comunităţilor, în condiţiile stabilite la articolul 13 din Protocolul referitor la privilegiile şi imunităţile Comunităţilor pentru funcţionarii şi agenţii Comunităţilor Europene
.

(…)

3. Paragraful 1 nu aduce atingere competenţei statelor membre de a supune această indemnizaţie dispoziţiilor dreptului fiscal naţional, cu condiţia evitării dublei impuneri.

4. Statele membre au dreptul de a lua în considerare această indemnizaţie la stabilirea  nivelului de impozitare a altor  venituri.”


▪ Stabilirea nivelului indemnizaţiei tranzitorii la 38,5% din salariul de bază al unui judecător de la Curtea de Justiţie a Comunităţilor Europene. Indemnizaţia tranzitorie se acordă pentru perioada cuprinsă între momentul expirării mandatului şi cel al reluării activităţii profesionale (minimum 6 luni şi maximum 24 de luni).  Suma este supusă impozitului comunitar.

“Articolul 9

(…)

2. La expirarea mandatului, deputaţii au dreptul la indemnizaţie tranzitorie şi la pensie.
(…)

Articolul 13

1. La expirarea mandatului, deputaţii au dreptul la o indemnizaţie tranzitorie echivalentă cu indemnizaţia prevăzută la articolul 10.

2. Această indemnizaţie se acordă pentru o perioadă de minimum 6 luni şi maximum 24 de luni, corespunzător raportului de o lună/an de exercitare a mandatului.

3. În cazul în care deputatul urmează să exercite un mandat într-un alt parlament sau să preia o funcţie publică, indemnizaţia tranzitorie se plăteşte până în momentul începerii mandatului sau al preluării funcţiei.
4. În caz de deces, indemnizaţia tranzitorie se acordă pentru ultima oară în luna în care a decedat fostul deputat.”


▪ Instituirea unui sistem comun de pensii. Luându-se în considerare evoluţia, în statele membre, a sistemelor de pensie pentru limită de vârstă, s-a considerat potrivit ca vârsta de pensionare să fie fixată la 63 de ani. 
Pensiile se suportă din bugetul U.E. şi sunt supuse impozitului comunitar.

“Articolul 14

1. La împlinirea vârstei de 63 de ani, foştii deputaţi au dreptul la pensie pentru limită de vârstă.

2. Pensia pentru limită de vârstă reprezintă, pentru fiecare an complet de exercitare a mandatului, 3,5% din indemnizaţia prevăzută la articolul 10 şi pentru fiecare lună completă suplimentară, 1/12, fără a se depăşi un total de 70%.

3. Dreptul la pensia pentru limită de vârstă există independent de orice altă pensie.

(…)”


▪ Fixarea nivelului pensiilor de invaliditate şi de urmaş în funcţie de  salariul stabilit pentru deputaţii europeni (38,5% din salariul de bază al unui judecător de la Curtea de Justiţie a Comunităţilor Europene). În ce priveşte pensia pentru soţul supravieţuitor, aliniindu-se dreptului comunitar în vigoare, dispoziţiile Statutului prevăd menţinerea acesteia chiar în cazul recăsătoriei sau în care subzistenţa soţului supravieţuitor este asigurată de veniturile/patrimoniul personal. Pensia de urmaş se acordă şi partenerului supravieţuitor în cazul unei coabitări legale recunoscute în statele membre, acesta fiind asimilat soţului supravieţuitor.
“Articolul 15
1. În caz de invaliditate survenită în cursul mandatului, deputaţii au dreptul la pensie.

2. Articolul 14, paragraf 2 se aplică mutatis mutandis. Nivelul pensiei trebuie să reprezinte cel puţin 35% din indemnizaţia prevăzută la articolul 10.

3. Dreptul la această pensie ia naştere odată cu încetarea mandatului.

(…)

Articolul 17

1. În cazul decesului unui deputat sau fost deputat care avea dreptul sau care urma să obţină dreptul la pensie prevăzut la art.14 sau la art.15, soţul/soţia şi copiii aflaţi în întreţinere au dreptul la pensie.

2. Suma totală a pensiei nu poate depăşi nivelul pensiei pentru limită de vârstă la care ar fi avut dreptul deputatul la sfârşitul mandatului sau la care ar fi avut dreptul fostul deputat.
3. Soţul supravieţuitor primeşte 60% din suma menţionată la paragraful 2, care trebuie să reprezinte cel puţin 30% din indemnizaţia prevăzută la articolul 10. Acest drept nu este afectat dacă soţul supravieţuitor se recăsătoreşte. Dreptul se pierde dacă circumstanţele cazului nu lasă nici o îndoială asupra faptului că mariajul a fost contractat exclusiv în scopul obţinerii pensiei.

4. Copilul aflat în întreţinere primeşte 20% din suma prevăzută la paragraful 2.
(…)

9. Partenerii unei coabitări legale recunoscute în statele membre sunt asimilaţi soţilor.

(…)”


▪ Menţinerea fondului de pensii voluntare numai pentru deputaţii/foştii deputaţi care au deja acest drept; deputaţii care primesc indemnizaţia prevăzută la art.10 nu pot obţine noi drepturi în ce priveşte fondul de pensie voluntară, iar deputaţii aleşi pentru prima oară după intrarea în vigoare a Statutului nu pot adera la acest fond.
“Articolul 27

1. Fondul de pensii voluntare instituit de Parlament se menţine după intrarea în vigoare a prezentului Statut pentru deputaţii sau foştii deputaţi care au obţinut deja sau sunt în curs de a obţine drepturi cu privire la acest fond.

2. Drepturile obţinute sau în curs de a fi obţinute sunt menţinute în întregime. Parlamentul poate introduce criterii şi condiţii pentru obţinerea de noi drepturi.

3. Deputaţii care primesc indemnizaţia prevăzută la articolul 10 nu mai pot obţine noi drepturi legate de fondul de pensii voluntare.

4. Deputaţii aleşi pentru prima oară în Parlament după intrarea în vigoare a prezentului Statut nu pot adera la acest fond.

(…)”


▪ Rambursarea cheltuielilor reale efectuate de deputaţi pentru exercitarea mandatului se face pe baza facturilor aferente. Se acordă, de asemenea, o sumă forfetară, numai pentru anumite cheltuieli generale legate de mandat. Stabilirea acestei reguli a avut ca scop reducerea “cheltuielilor şi obligaţiilor financiare administrative inerente într-un sistem care necesită verificarea fiecărei cheltuieli în parte, ţinând deci de o bună administrare”
. 
Biroul Parlamentului European a adoptat deja o serie de noi reguli referitoare la plata cheltuielilor şi a indemnizaţiilor deputaţilor în funcţie de cheltuielile reale efectuate, care vor intra în vigoare odată cu noul Statut.
“Articolul 20

1. Deputaţii au dreptul la rambursarea cheltuielilor efectuate în cadrul exercitării mandatului.

2. Parlamentul rambursează cheltuielile efective suportate pentru deplasările la şi de la locurile de muncă/alte locuri în care  se desfăşoară misiunile oficiale.
3. Rambursarea altor cheltuieli generale legate de mandat poate fi făcută prin intermediul unei sume fixe.

(…)”


▪ Deputaţii realeşi în 2009 au posibilitatea de a opta pentru menţinerea regimului naţional aplicat, până la această dată, drepturilor băneşti, cu condiţia de a comunica în scris această decizie Preşedintelui Parlamentului European în termen de 30 de zile de la data intrării în vigoare a noului Statut. Conferirea dreptului de opţiune a avut în vedere eliminarea oricărei posibilităţi de lezare a drepturilor deputaţilor sau de suportare a unor dezavantaje economice datorate trecerii de la un sistem vechi la unul nou.
“Articolul 25
1. Deputaţii care făceau deja parte din Parlament înainte de intrarea în vigoare a Statutului şi care au fost realeşi pot opta, în ce priveşte indemnizaţia, indemnizaţia tranzitorie şi diversele pensii, pentru aplicarea regimului naţional actual pe toată durata activităţii lor.
2. Aceste sume cad în sarcina bugetului statului membru.

Articolul 26

1. Deputaţii care, în baza articolului 25, paragraf 1, doresc să li se aplice, în continuare, regimul naţional actual, comunică această decizie în scris, Preşedintelui Parlamentului European, în 30 de zile de la intrarea în vigoare a prezentului Statut.
2. Această decizie este definitivă şi irevocabilă.

3. Dacă această comunicare nu s-a făcut în termenul prevăzut, au aplicabilitate dispoziţiile prezentului Statut.”

▪ Statele membre pot adopta, pentru deputaţii proprii, reglementări derogatorii de la dispoziţiile Statutului privind indemnizaţia, indemnizaţia tranzitorie şi pensiile, aplicabile într-o perioadă de tranziţie care să nu depăşească durata a două legislaturi ale Parlamentului European.
“Articolul 29

1. Fiecare stat membru poate adopta, pentru proprii deputaţi aleşi, o reglementare derogatorie de la dispoziţiile prezentului Statut în ce priveşte indemnizaţia, indemnizaţia tranzitorie, pensia pentru limită de vârstă, cea de invaliditate şi cea de urmaş, care să aibă aplicabilitate pe durata unei perioade de tranziţie ce nu poate depăşi durata a două legislaturi ale Parlamentului European.

2. Această reglementare îi situează pe deputaţi într-o poziţie cel puţin egală cu deputaţii parlamentelor naţionale respective.

3. Aceste  plăţi se suportă din bugetele statelor membre respective.

4. Drepturile deputaţilor prevăzute la articolele 18-22 din prezentul Statut nu sunt afectate de o astfel de reglementare.”

Anexa 1

Traducere

STATUTUL DEPUTAŢILOR  PARLAMENTULUI EUROPEAN

TITLUL I

DISPOZIŢII ŞI CONDIŢII GENERALE PRIVIND EXERCITAREA    FUNCŢIILOR DE CĂTRE DEPUTAŢII PARLAMENTULUI EUROPEAN

Articolul 1

Prezentul statut stabileşte dispoziţiile şi condiţiile generale de exercitare a funcţiilor de către deputaţii Parlamentului European.

Articolul 2

1. Deputaţii sunt liberi şi independenţi.
2. Acordurile privind demisia înainte de expirarea mandatului sau la sfârşitul acestuia sunt nule şi neavenite.

Articolul 3

1. Deputaţii votează individual şi personal. El nu pot fi constrânşi prin instrucţiuni şi nici nu pot primi un mandat imperativ.

2. Acordurile referitoare la modalităţile de exercitare a mandatului sunt nule şi neavenite.

Articolul 4

Documentele şi înregistrările electronice primite, redactate sau trimise de un deputat nu sunt asimilate documentelor Parlamentului, cu excepţia cazului în care au fost depuse conform Regulamentului.

Articolul 5

1. În virtutea dreptului de iniţiativă al Parlamentului, orice deputat are dreptul de a prezenta propuneri de acte comunitare.

2. Parlamentul stabileşte condiţiile de exercitare a acestui drept în Regulamentul propriu.

Articolul 6

1. Deputaţii au dreptul de a consulta toate dosarele pe care le deţine Parlamentul.

2. Paragraful 1 nu se aplică dosarelor şi deconturilor personale.

3. Paragraful 1 se aplică fără a se aduce atingere actelor Uniunii Europene şi acordurilor încheiate de instituţii referitoare la accesul la documente.

4. Parlamentul stabileşte condiţiile de exercitare a acestui drept.

Articolul 7

1. Documentele Parlamentului sunt traduse în toate limbile oficiale.

2. Intervenţiile orale sunt traduse simultan în toate celelalte limbi oficiale.

3. Parlamentul stabileşte condiţiile pentru aplicarea prezentului articol.

Articolul 8

1. Deputaţii se pot organiza în grupuri politice.

2. Parlamentul stabileşte condiţiile de exercitare a acestui drept în Regulamentul propriu.

Articolul 9

1. Deputaţii au dreptul la o indemnizaţie corespunzătoare care să le asigure independenţa.

2. La expirarea mandatului, deputaţii au dreptul la indemnizaţie tranzitorie şi la pensie.

3. Acordurile referitoare la utilizarea indemnizaţiei, a indemnizaţiei tranzitorii şi a pensiei în alte scopuri decât cele private sunt nule şi neavenite.

4. Succesorii legali ai deputaţilor/foştilor deputaţi decedaţi au dreptul la pensie de urmaş.

Articolul 10

Indemnizaţia este egală cu 38,5% din salariul de bază al unui judecător de la Curtea de Justiţie a Comunităţilor Europene.

Articolul 11

Indemnizaţia pe care o primeşte un deputat pentru exercitarea unui mandat într-un alt parlament este separată de această indemnizaţie.

Articolul 12

1. Indemnizaţia prevăzută la articolul 9 este supusă impozitului în beneficiul Comunităţilor în condiţiile stabilite la articolul 13 din Protocolul referitor la privilegiile şi imunităţile Comunităţilor pentru funcţionarii şi  agenţii Comunităţilor Europene. 

2. Reducerile pentru cheltuielile profesionale şi personale şi cele cu caracter familial sau social, prevăzute la art.3, paragrafele 2-4 din Reglementarea (CEE, CECA, Euratom) nr.260/68 a Consiliului din 29 februarie 1968 privind stabilirea condiţiilor şi a procedurii de aplicare a impozitului în folosul Comunităţilor Europene nu se aplică.

3. Paragraful 1 nu aduce atingere competenţei statelor membre de a supune această indemnizaţie dispoziţiilor dreptului fiscal naţional, cu condiţia evitării dublei impuneri.

4. Statele membre au dreptul de a lua în considerare această indemnizaţie la stabilirea nivelului de impozitare a altor venituri.

5. Prezentul articol se aplică şi indemnizaţiei tranzitorii, precum şi pensiilor pentru limită de vârstă, de invaliditate sau de urmaş prevăzute la articolele 13, 14, 15 şi 17.

6. Drepturile băneşti prevăzute la articolele 18, 19 şi 20 şi cotizaţiile la fondul de pensii prevăzut la art.27 nu sunt supuse impozitării.

Articolul 13

1. La expirarea mandatului, deputaţii au dreptul la o indemnizaţie tranzitorie echivalentă cu indemnizaţia prevăzută la articolul 10.

2. Această indemnizaţie se acordă pentru o perioadă de minimum 6 luni şi maximum 24 de luni, corespunzător raportului de o lună/an de exercitare a mandatului.

3. În cazul în care deputatul urmează să exercite un mandat într-un alt parlament sau să preia o funcţie publică, indemnizaţia tranzitorie se plăteşte până în momentul începerii mandatului sau al preluării funcţiei.
4. În caz de deces, indemnizaţia tranzitorie se acordă pentru ultima oară în luna în care a decedat fostul deputat.

Articolul 14

1. La împlinirea vârstei de 63 de ani, foştii deputaţi au dreptul la pensie pentru limită de vârstă.

2. Pensia pentru limită de vârstă reprezintă, pentru fiecare an complet de exercitare a mandatului, 3,5% din indemnizaţia prevăzută la articolul 10 şi pentru fiecare lună completă suplimentară, 1/12, fără a se depăşi un total de 70%.

3. Dreptul la pensia pentru limită de vârstă există independent de orice altă pensie.

4. Articolul 11 se aplică mutatis mutandis.

Articolul 15

1. În caz de invaliditate survenită în cursul mandatului, deputaţii au dreptul la pensie.

2. Articolul 14, paragraful 2 se aplică mutatis mutandis. Cu toate acestea, nivelul pensiei trebuie să fie de cel puţin 35% din indemnizaţia prevăzută la articolul 10.

3. Dreptul la pensie ia naştere odată cu încetarea mandatului.

4. Parlamentul stabileşte condiţiile de exercitare a acestui drept.

5. Articolul 11 se aplică mutatis mutandis.

Articolul 16

Dacă fostul deputat beneficiază simultan de dreptul la indemnizaţia tranzitorie prevăzută de articolul 13 şi de dreptul la pensie prevăzut de articolul 14 sau de articolul 15, acesta poate opta pentru unul dintre ele. 
Articolul 17

1. În cazul decesului unui deputat sau fost deputat care avea dreptul sau care urma să obţină dreptul la pensi prevăzut la articolul 14 sau la articolul 15, soţul/soţia şi copiii aflaţi în întreţinere au dreptul la pensie.

2. Suma totală a pensiei nu poate depăşi nivelul pensiei pentru limită de vârstă la care ar fi avut dreptul deputatul la sfârşitul mandatului sau la care ar fi avut dreptul fostul deputat.

3. Soţul supravieţuitor primeşte 60% din suma menţionată la paragraful 2, care trebuie să reprezinte cel puţin 30% din indemnizaţia prevăzută la articolul 10. Acest drept nu este afectat dacă soţul supravieţuitor se recăsătoreşte. Dreptul se pierde dacă circumstanţele cazului nu lasă nici o îndoială asupra faptului că mariajul a fost contractat exclusiv în scopul obţinerii pensiei.

4. Copilul aflat în întreţinere primeşte 20% din suma prevăzută la paragraful 2.

5. Atunci când este cazul, suma maximă a pensiei se împarte între soţul supravieţuitor şi copii  conform procentelor prevăzute la paragrafele 3 şi 4.

6. Pensia se acordă începând cu prima zi a lunii de după deces.

7. În cazul decesului soţului supravieţuitor, acest drept se stinge la sfârşitul lunii în cursul căreia a avut loc decesul.

8. Dreptul copilului se stinge la sfârşitul lunii în care acesta împlineşte 21 de ani. Dreptul se menţine însă pe durata pregătirii/formării profesionale a acestuia, dar expiră cel târziu la sfârşitul lunii în care copilul împlineşte 25 de ani. Dreptul continuă să existe în situaţia în care copilul este incapabil să se întreţină din cauza bolii sau a infirmităţii.
9. Partenerii unei coabitări legale recunoscute în statele membre sunt asimilaţi soţilor.

10. Parlamentul stabileşte condiţiile de exercitare a acestui drept.

Articolul 18

1. Deputaţii şi foştii deputaţi care primesc pensie, precum şi succesorii care au dreptul la pensie de urmaş, au dreptul la o rambursare de 2/3 din cheltuielile suportate pentru boală, sarcină sau naşterea unui copil.

2. Parlamentul stabileşte condiţiile de exercitare a acestui drept.

Articolul 19

1. Deputaţii au dreptul la asigurare contra riscurilor legate de exercitarea mandatului.

2. Parlamentul stabileşte condiţiile de exercitare a acestui drept. O treime din primele de asigurare datorate sunt în sarcina membrilor.

Articolul 20

1. Deputaţii au dreptul la rambursarea cheltuielilor efectuate în cadrul exercitării mandatului.

2. Parlamentul rambursează cheltuielile efective suportate pentru deplasările la şi de la locurile de muncă/alte locuri în care se desfăşoară misiunile oficiale.

3. Rambursarea altor cheltuieli generale legate de mandat poate fi făcută prin intermediul unei sume fixe.

4. Parlamentul stabileşte condiţiile de exercitare a acestui drept.

5. Articolul 9, paragraful 3 se aplică mutatis mutandis.

Articolul 21

1. Deputaţii au dreptul la asistenţă acordată de colaboratori personali pe care îi pot alege în mod independent.

2. Parlamentul suportă cheltuielile efective pentru angajarea acestor colaboratori.

3. Parlamentul stabileşte condiţiile de exercitare a acestui drept.

Articolul 22

1. Deputaţii au dreptul de a folosi echipamentele de birou şi de comunicaţii, precum şi vehiculele oficiale ale Parlamentului.

2. Parlamentul stabileşte condiţiile de exercitare a acestui drept.

Articolul 23

1. Toate plăţile se suportă din bugetul Uniunii Europene.

2. Plăţile datorate în aplicarea articolelor 10, 13, 14, 15 şi 17 se efectuează lunar în euro sau, la alegerea deputatului, în moneda statului membru în care acesta domiciliază. Parlamentul stabileşte condiţiile de efectuare a plăţilor.

Articolul 24

Deciziile referitoare la punerea în aplicare a prezentului statut intră în vigoare după publicarea în Jurnalul Oficial al Uniunii Europene.

TITLUL II

DISPOZIŢII TRANZITORII

Articolul 25

1. Deputaţii care făceau deja parte din Parlament înainte de intrarea în vigoare a Statutului şi care au fost realeşi pot opta, în ce priveşte indemnizaţia, indemnizaţia tranzitorie şi diversele pensii, pentru aplicarea regimului naţional actual pe toată durata activităţii lor.

2.  Aceste sume cad în sarcina bugetului statului membru.

Articolul 26

1. Deputaţii care, în baza articolului 25, paragraf 1, doresc să li se aplice, în continuare, regimul naţional actual, comunică această decizie în scris, Preşedintelui Parlamentului European, în 30 de zile de la intrarea în vigoare a prezentului Statut.

2. Această decizie este definitivă şi irevocabilă.

3. Dacă această comunicare nu a fost făcută în termenul prevăzut, au aplicabilitate dispoziţiile prezentului Statut.

Articolul 27

1. Fondul de pensii voluntare instituit de Parlament se menţine după intrarea în vigoare a prezentului Statut pentru deputaţii sau foştii deputaţi care au obţinut deja sau sunt în curs de a obţine drepturi cu privire la acest fond.

2. Drepturile obţinute sau în curs de a fi obţinute sunt menţinute în întregime. Parlamentul poate introduce criterii şi condiţii pentru obţinerea de noi drepturi.

3. Deputaţii care primesc indemnizaţia prevăzută la articolul 10 nu mai pot obţine drepturi noi legate de fondul de pensii voluntare.

4. Deputaţii aleşi pentru prima oară în Parlament după intrarea în vigoare a prezentului Statut nu pot adera la acest fond.

5. Articolul 9, paragraful 3 şi articolul 14, paragraful 3 se aplică mutatis mutandis.
Articolul 28

1. Orice drept la pensie obţinut de un deputat conform sistemelor naţionale până în ziua aplicării prezentului statut se menţine în întregime.

2. În cazul în care, durata exercitării mandatelor la Parlamentul European sau într-un parlament naţional nu este suficientă, conform prevederilor naţionale, pentru exercitarea dreptului la pensie, perioada în cauză este luată în considerare la calcul pensiei acordate în baza prezentului Statut. Parlamentul poate încheia acorduri privind transferul drepturilor obţinute, cu autorităţile competente din statele membre.
Articolul 29

1. Fiecare stat membru poate adopta, pentru proprii deputaţi aleşi, o reglementare derogatorie de la dispoziţiile prezentului Statut în ce priveşte indemnizaţia, indemnizaţia tranzitorie, pensia pentru limită de vârstă, de invaliditate şi de urmaş, care să aibă aplicabilitate pe durata unei perioade de tranziţie ce nu poate depăşi durata a două legislaturi ale Parlamentului European.

2. Această reglementare îi situează pe deputaţi într-o poziţie cel puţin egală cu deputaţii parlamentelor naţionale respective.

3. Aceste plăţi se suportă din bugetele statelor membre respective.

4. Drepturile deputaţilor prevăzute la articolele 18-22 din prezentul Statut nu sunt afectate de o astfel de reglementare.

TITLUL III

DISPOZITII FINALE

Articolul 30

Prezentul statut intră în vigoare în prima zi din legislatura Parlamentului European care începe în 2009.

Anexa 2

Prevederi naţionale din state membre privind desemnarea înlocuitorului în cazul vacanţei unui mandat european
Belgia

Conform Codului electoral şi Legii din 23 martie 1989 privind alegerile pentru Parlamentul European (ulterior modificată), supleantul care urmează să fie desemnat în Parlamentul European este supus unei noi verificări în ce priveşte condiţiile de eligibilitate, după care numele acestuia se comunică Parlamentului European.

Supleantul poate renunţa în orice moment la mandat (fie înainte de apariţia vacanţei - prin radiere de pe listă,  fie după acceptarea mandatului).

Danemarca
Legea privind alegerea reprezentanţilor danezi în Parlamentul European prevede obligaţia ministrului de interne de a întocmi lista supleanţilor după desfăşurarea alegerilor europene. Pe listă figurează toţi candidaţii care nu au fost aleşi, dar care îndeplinesc condiţiile pentru obţinerea unui mandat în Parlamentul European.

La apariţia unui loc vacant în cursul legislaturii, se alege supleantul cel mai bine plasat pe listă. Persoana în cauză este investită de Parlament.

Alegerea în Parlamentul European nu este o obligaţie publică, iar supleantul înscris pe lista de supleanţi poate renunţa sau demisiona în orice moment.

Germania

În cazul demisiei unui deputat european, mandatul este încredinţat supleantului acestuia. Dacă nu este desemnat nici un supleant, dacă supleantul a demisionat anterior sau ulterior, mandatul se atribuie candidatului cel mai bine plasat pe lista electorală pe care a fost înscris deputatul demisionar. Dacă lista este epuizată, locul rămâne vacant. În acest caz, preşedintele Comisiei electorale federale are obligaţia de a stabili un nou titular (Legea privind alegerile reprezentanţilor Germaniei în Parlamentul European).

După ce îl informează pe noul titular, preşedintele Comisiei electorale federale solicită acestuia depunerea, în termen de o săptămână, a unei declaraţii scrise de acceptare. Desemnarea se consideră aprobată la expirarea acestui termen (chiar dacă noul titular nu a depus declaraţia în termenul prevăzut).
În principiu, prevederile în materie referitoare la deputaţii din Bundestag se aplică şi reprezentanţilor în Parlamentul European. 
Grecia


Locurile rămase vacante în Parlamentul European sunt atribuite supleanţilor care figurează pe aceiaşi listă electorală politică, în ordinea alegerii lor. Dacă nu există supleanţi sau lista s-a epuizat, se convoacă alegeri parţiale. Cu toate acestea, locurile devenite vacante în ultimul an al legislaturii, fac obiectul alegerilor parţiale în situaţia în care numărul lor depăşeşte 1/5 din numărul total alocat Greciei.


Legislaţia greacă prevede că înlocuitorul este candidatul cel mai bine plasat pe lista electorală. Legea nu conţine prevederi referitoare la procedura radierii de pe lista electorală. Ca atare, în cazul în care persoana desemnată nu doreşte preluarea mandatului, aceasta va trebui să accepte numirea, după care va putea demisiona imediat.
Spania

Legea electorală prevede înlocuirea automată a deputatului decedat, declarat incapabil sau demisionar de către candidatul/supleantul care urmează pe lista căreia îi aparţinea deputatul.

Candidatul desemnat să ocupe locul vacant poate renunţa la preluarea mandatului.
Franţa
Procedura de înlocuire se desfăşoară conform Legii 77-729 din 7 iulie 1977 referitoare la alegerea reprezentanţilor în Parlamentul European. 
Candidatul care urmează pe listă imediat după ultimul candidat ales este desemnat, în mod automat, să preia mandatul devenit vacant. Mandatul expiră la data la care ar fi expirat mandatul reprezentantului înlocuit.

După preluarea mandatului, persoana în cauză poate demisiona în orice moment.  În dreptul electoral francez nu există procedura renunţării la preluarea mandatului.  
Italia
Conform Legii 18/21.I.1979, ”Locul rămas vacant indiferent de motiv, în timpul mandatului, se atribuie, de către Biroul electoral naţional, candidatului care, fiind pe aceiaşi listă şi în aceiaşi circumscripţie, urmează imediat după ultimul ales”.


Dacă acest candidat renunţă la poziţia de pe listă (având acest drept), Biroul electoral naţional atribuie mandatul vacant candidatului imediat următor care acceptă mandatul. 
Austria

Pentru cazurile de încetare a unui mandat parlamentar european, Legea electorală pentru alegerile europene prevede următoarele:
“Mandatele sunt atribuite candidaţilor care au obţinut pe teritoriul naţional un număr de voturi preferenţiale cel puţin egal cu 7% din numărul voturilor valabil exprimate obţinute de lista lor de partid. Mandatele sunt atribuite în ordinea descrescătoare a numerelor de voturi preferenţiale obţinute de fiecare candidat. În cazul în care mai mulţi candidaţi au dreptul la un mandat, criteriul de departajare îl constituie ordinea înscrierii acestora pe lista de partid.

În cazul în care mandatele alocate unui partid/o parte din acestea nu pot fi atribuite candidaţilor pe baza numărului de voturi preferenţiale obţinute, mandatele se atribuie în ordinea în care candidaţii figurează pe lista partidului. În această operaţiune, nu se ţine seama de candidaţii care au obţinut deja un mandat pe baza voturilor preferenţiale exprimate.” (Art.77)

Candidaţii nealeşi, cei care nu au acceptat alegerea, precum şi cei care au acceptat mandatul dar au renunţat la el imediat, rămân pe lista partidului din care fac parte atâta vreme cât nu solicită în mod expres radierea de pe liste. Un candidat neales poate solicita oricând Autorităţii electorale federale radierea de pe lista de partid. Radierea trebuie făcută publică de către Autoritatea electorală federală. 


Candidatul care a refuzat un mandat devenit vacant îşi păstrează poziţia pe lista partidului.

Suedia
Pentru Parlamentul European, membrii supleanţi sunt numiţi în acelaşi timp cu candidaţii. Numărul acestora este egal cu numărul mandatelor obţinute de partid la alegeri (cel puţin trei). În cazul apariţiei unei vacanţe, Consiliul electoral central îl desemnează pe supleantul imediat următor pe listă şi  eliberează un certificat de membru nou pe care îl trimite Preşedintelui Parlamentului European şi Comisiei de verificare a alegerilor. Comisia de verificare a alegerilor examinează certificatul şi trimite  Parlamentului European concluziile examinării.

Legislaţia suedeză în materie nu conţine dispoziţii referitoare la procedura desistării/radierii de pe lista de candidaţi/supleanţi.

� Pentru alegerile europene, teritoriul naţional este împărţit în mai multe circumscripţii electorale.


� Pentru alegerile europene, teritoriul naţional constituie o circumscripţie unică.


� Întrucât, de-a lungul anilor, nu s-a reuşit adoptarea unei proceduri electorale uniforme, Tratatul de la Amsterdam a prevăzut necesitatea elaborării, de către Parlamentul European, a unui document referitor la alegerea deputaţilor europeni prin vot universal direct, conform unei proceduri uniforme sau a unor principii comune aplicabile în toate statele membre. Rezoluţia adoptată în anul 1998, de către Parlamentul European, referitoare la stabilirea unor principii comune pentru desfăşurarea alegerilor europene a stat la baza adoptării de către Consiliu a Deciziei din 25 iunie şi 23 septembrie 2002 privind modificarea Actului referitor la alegerea reprezentanţilor Parlamentului European prin vot universal direct.


� „Articolul 9.


(...)


5. Parlamentul Europeană stabileşte statutul şi condiţiile generale de exercitare a funcţiilor de către membrii săi, după obţinerea avizului Comisiei şi aprobării Consiliului dată cu majoritate calificată. Orice regulă sau condiţie referitoare la regimul fiscal al membrilor sau al foştilor membri  se stabileşte în cadrul Consiliului, cu unanimitate de voturi.” Tratatul de instituire a Comunităţii Europene (versiune consolidată).


� „Articolul 3 


1. Reprezentanţii sunt aleşi pentru o perioadă de 5 ani.


2. Această perioadă de 5 ani începe odată cu prima şedinţă de deschidere de după alegeri. Perioada poate fi mai mare sau mai mică prin aplicarea dispoziţiilor articolului 10, paragraf 2, alin.2. (Conform acestei prevederi, în situaţia imposibilităţii desfăşurării alegerilor europene în perioada stabilită, Consiliul fixează o nouă perioadă, cu cel mult o lună mai devreme sau mai târziu faţă de perioada iniţială).


3. Mandatul fiecărui reprezentant începe şi expiră în acelaşi timp cu perioada menţionată la paragraful 2.”


(Actul din 20 septembrie 1976 pentru alegerea reprezentanţilor în Parlamentul European prin vot universal direct)





� Autorităţile naţionale competente să notifice Parlamentului European cazurile de incompatibilitate diferă de la ţară la ţară. Astfel, în Belgia, autoritatea competentă este Camera Reprezentanţilor, în Germania, Bundestagul – Consiliul Decanilor, în Grecia – Înaltul Tribunal Special, în Italia – Biroul Electoral Naţional. În unele ţări membre, legea nu reglementează o procedură naţională specială de notificare (Austria, Danemarca, Suedia). 


� Aspecte tratate în studiul documentar „Reglementări juridice privind alegerile pentru Parlamentul European” , elaborat, în anul 2006, în cadrul Direcţiei cercetare şi documentare.


� „Art.9


Membrii Parlamentului European nu pot fi cercetaţi, reţinuţi sau urmăriţi pentru opiniile sau voturile exprimate în exercitarea funcţiilor lor.


Art.10


Pe durata sesiunilor Parlamentului European, membrii acestuia beneficiază:


pe teritoriul naţional, de imunităţile recunoscute membrilor parlamentului propriei ţări;


pe teritoriul oricărui alt stat membru, de exceptare de la orice măsură de detenţie sau de urmărire juridiciară.


Imunitatea este acordată şi pe perioada deplasării acestora la şi de la locul desfăşurării reuniunilor Parlamentului European.


Imunitatea nu poate fi invocată în caz de flagrant delict şi nici nu poate constitui o piedică pentru dreptul Parlamentului European de a ridica imunitatea unuia dintre membrii săi.”





� Cererea adresată Preşedintelui P.E. de autoritatea competentă a unui stat membru prin care se solicită ridicarea imunităţii unui deputat sau cererea adresată Preşedintelui de un deputat sau de un fost deputat în vederea apărării imunităţii şi privilegiilor  se comunică de către acesta plenului Adunării, fiind trimisă apoi comisiei competente. În cazul în care un deputat este arestat sau este privat de libertatea de deplasare, Preşedintele poate lua de urgenţă, după consultarea preşedintelui şi a raportorului comisiei competente, iniţiativa confirmării privilegiilor şi imunităţilor deputatului în cauză.  


� Biroul Parlamentului European este alcătuit din Preşedintele P.E., 14 vice-preşedinţi şi 6 chestori.


� European Parliament, DG Information, Media Analysis Service, Analytical Sheet on the expenses and allowances of members of the European Parliament, Brussels, February 15, 2005. Sursa Internet


� Univ.prof.dr Hans Herbert von Arnim, German University of Administrative Sciences Speye, Research Institute for Public Administration, Research project, Fraudulent and Unacceptable? The Uncontrolled Growth in Allowances in the European Parliament, European Law Review, October 2004





� Utilizarea, în Statut, a denumirii de „deputat” se bazează pe conţinutul dispoziţiilor art.190 din Tratatul CE conform cărora membrii Parlamentului European sunt „reprezentanţii popoarelor statelor reunite în Comunitate”, „...aleşi în fiecare stat membru”, „...pentru o perioadă de 5 ani.”





� În Germania, deputaţii europeni primesc 7.009 euro/lună (ca şi deputaţii din Bundestag), în Austria 8.750 euro, în Italia 10.975 euro, în Spania 3.056 euro, în Marea Britanie 7.107 euro, în Franţa 5.205 euro (Univ.prof.dr Hans Herbert von Arnim, German University of Administrative Sciences Speye, Research Institute for Public Administration, Research project, Fraudulent and Unacceptable? The Uncontrolled Growth in Allowances in the European Parliament, European Law Review, October 2004)





� “Articolul 13. În condiţiile şi conform procedurii stabilite de Consiliu prin statuare asupra propunerii Comisiei, funcţionarii şi ceilalţi agenţi ai Comunităţilor sunt supuşi impozitului, în beneficiul Comunităţilor, pe salarii şi alte beneficii financiare acordate de acestea.


Aceştia sunt scutiţi de plata impozitelor naţionale asupra salariilor şi beneficiilor financiare acordate de Comunităţi.”





� Decizia Parlamentului European din 28 septembrie 2005 privind adoptarea statutului depuţilor din Parlamentul European.


� Aceste drepturi sunt: dreptul la rambursarea unui procent din cheltuielile medicale; dreptul la asigurare contra riscurilor legate de exercitarea mandatului; dreptul la rambursarea cheltuielilor efectuate în exercitarea mandatului; dreptul de a angaja asistenţi personali; dreptul de a folosi birourile şi echipamentele de birou şi comunicaţii ale Parlamentului.

